钦定古今图书集成/明伦汇编/官常典/第198卷 > 于谨
## 钦定古今图书集成/明伦汇编/官常典/第198卷 > 于谨

按《周书》本传，“谨字思敬，河南洛阳人也。小名巨弥。曾
祖婆，魏怀荒镇将。祖安定，平凉太守、高平郡将。父提，
陇西郡守、茌平县伯。保定二年，以谨著勋，追赠使持
节、柱国大将军、太保、建平郡公。谨性沈深，有识量，略
窥经史，尤好孙子兵书。屏居闾里，未有仕进之志。或
有劝之者，谨曰：‘州郡之职，昔人所鄙；台鼎之位，须待
时来。吾所以优游郡邑，聊以卒岁耳’。”太宰元穆见之，
叹曰：“王佐材也！”及破六汗拔陵首乱北境，引茹茹为
援，大行台仆射元纂率众讨之。宿闻谨名，辟为铠曹
参军事，从军北伐。茹茹闻大军之逼，遂逃出塞。纂令
谨率二十骑追之，至郁封原，前后十七战，尽降其众。
后率轻骑出塞觇贼，属铁勒数千骑奄至，谨以众寡
不敌，退必不免，乃散其众骑，使匿丛薄之间。又遣人
升山指挥，若分部军众者。贼望见，虽疑有伏兵，既恃
其众，不以为虑，乃进军逼谨。谨以常乘骏马一紫一
䯄，贼先所识，乃使二人各乘一马，突阵而出。贼以为
谨也，皆争逐之。谨乃率馀军击之，其追骑遂奔走，因
得入塞。正光四年，行台广阳王元深治兵北伐，引谨
为长流参军，特相礼接，所有谋议，皆与谨参之，乃使
其子佛陁拜焉。其见待如此。遂与广阳王破贼主斛
律野谷禄等。时魏末乱，群盗蜂起，谨乃从容谓广阳
王曰：“自正光以后，海内沸腾，郡国荒残，农商废业。今
殿下奉义行诛，远临关塞，然丑类蚁聚，其徒实繁，若
极武穷兵，恐非计之上者。谨愿禀大王之威略，驰往
喻之，必不劳甲兵，可致清荡。”广阳王然之。谨兼解诸
国语，乃单骑入贼，示以恩信。于是西部铁勒酋长乜
列河等，领三万馀户并款附，相率南迁。广阳王欲与
谨至折敷岭迎接之，谨曰：“破六汗拔陵兵众不少，闻
乜列河等归附，必来要击。彼若先据险要，则难与争
锋。今以乜列河等饵之，当竞来抄掠，然后设伏以待，
必指掌破之。”广阳然其计。拔陵果来要击，破乜列河
于岭上，部众皆没。谨伏兵发，贼遂大败，悉收得乜列
河之众。魏帝嘉之，除积射将军。孝昌元年，又随广阳
王征鲜于修礼。军次白牛逻，会章武王为修礼所害，
遂停军中山。侍中元晏宣言于灵太后曰：“广阳王以
宗室之重，受律专征，今乃盘桓不进，坐图非望。又有
于谨者，智略过人，为其谋主。风尘之隙，恐非陛下之
纯臣矣。”灵太后深纳之。诏于尚书省门外立榜，募能
获谨者，许重赏。谨闻之，乃谓广阳曰：“今女主临朝，取
信谗佞，脱不明白殿下素心，便恐祸至无日。谨请束
身诣阙，归罪有司，披露腹心，自免殃祸。”广阳许之。谨
遂至榜下曰：“吾知此人。”众人共诘之，谨曰：“我即是也。”
有司以闻。灵太后引见之，大怒。谨备论广阳忠款，兼陈停军之状。灵太后意稍解，遂舍之，寻加别将。二年，
梁将曹义宗据守穰城，数为边患，乃令谨与行台尚
书辛纂率兵讨之。相持累年，经数十战，进拜都督、宣
威将军、冗从仆射。孝庄帝即位，除镇远将军，寻转直
寝。又随太宰元天穆讨葛荣，平邢杲，拜征虏将军。从
尔朱天光破万俟丑奴，封石城县伯，邑五百户。普泰
元年，除征北大将军、金紫光禄大夫、散骑常侍。又随
天光平宿勤明达，别讨夏州贼贺遂有伐等，平之，授
大都督。从天光与齐神武战于韩陵山。天光既败，谨
遂入关。贺拔岳表谨留镇，除卫将军、咸阳郡守。太祖
临夏州，以谨为防城大都督，兼夏州长史。及岳被害，
太祖赴平凉，谨乃言于太祖曰：“魏祚陵迟，权臣擅命，
群盗蜂起，黔首嗷然。明公杖超世之姿，怀济时之略，
四方远近，咸所归心。愿早建良图，以副众望。”太祖曰：
“何以言之？”谨对曰：“关右，秦汉旧都，古称天府，将士骁
勇，厥壤膏腴。西有巴蜀之饶，北有羊马之利。今若据
其要害，招集英雄，养卒劝农，足观时变。且天子在洛，
逼迫群凶，若陈明公之恳诚，算时事之利害，请都关
右，帝必嘉而西迁。然后挟天子而令诸侯，奉王命以
讨暴乱，桓文之业，千载一时也。”太祖大悦。会有敕追
谨为关内大都督，谨因进“都关中”之策，魏帝纳之。寻
而齐神武逼洛阳，谨从魏帝西迁，仍从太祖征潼关，
破回洛城。授使持节、车骑大将军、仪同三司、北雍州
刺史，进爵蓝田县公，邑一千户。大统元年，拜骠骑大
将军、开府仪同三司。其年，夏阳人王游浪聚据杨氏
壁谋逆，谨讨擒之。是岁，大军东伐，谨为前锋。至盘豆，
东魏将高叔礼守险不下，攻破之，拔虏其卒。又因此
拔弘农，擒东魏陕州刺史李征伯。齐神武至沙苑，谨
从太祖与诸将力战，破之。进爵常山郡公，增邑一千
户。又从战河桥，拜大丞相府长史，兼大行台尚书。稽
胡帅夏州刺史刘平叛，谨率众讨平之。除大都督恒、
并燕肆云五州诸军事、大将军、恒州刺史。入为太子
太师。九年，复从太祖东征，别攻柏谷坞，拔之。邙山之
战，大军不利，谨率其麾下伪降，立于路左。齐神武军
乘胜逐北，不以为虞。追骑过尽，谨乃自后击之，敌人
大骇。独孤信又集兵士于后奋击，齐神武军遂乱，以
此大军得全。十二年，拜尚书左仆射，领司农卿。及侯
景款附，请兵为援，太祖命李弼率兵应之。谨谏曰：“侯
景少习兵权，情实难测，且宜厚其礼秩，以观其变。即
欲遣兵，良用未可。”太祖不听。寻复兼大行台尚书、丞
相府长史，率兵镇潼关。加授华州刺史，赠秬鬯一卣，
圭瓒副焉。俄拜司空，增邑四百户。十五年，进位柱国
大将军。齐氏称帝，太祖征之，以谨为后军大都督，别
封一子盐亭县侯，邑一千户。魏恭帝元年，除雍州刺
史。初，梁元帝平侯景之后，于江陵嗣位，密与齐氏通
使，将谋侵轶。其兄子岳阳王察时为雍州刺史，以梁
元帝杀兄誉，遂结仇隙，据襄阳来附。仍请王师，乃令
谨率众出讨。太祖饯于青泥谷。长孙俭问谨曰：“为萧
绎之计，将欲如何？”谨曰：“耀兵汉沔，席卷渡江，直据丹
阳，是其上策；移郭内居民，退保子城，峻其陴堞，以待
援至是，其中策。若难于移动，据守罗郭，是其下策。”俭
曰：“揣绎定出何策？”谨曰：“必用下策。”俭曰：“彼弃上而用
下，何也？”对曰：“萧氏保据江南，绵历数纪，属中原多故，
未遑外略，又以我有齐氏之患，必谓力不能分。且绎
懦而无谋，多疑少断，愚民难与虑始，皆恋邑居，既恶
迁移，当保罗郭，所以用下策也。”谨乃令中山公护及
大将军杨忠等，率精骑先据江津，断其走路。梁人竖
木珊于外城，广轮六十里。寻而谨至，悉众围之。梁主
屡遣兵于城南出战，辄为谨所破。旬有六日，外城遂
陷。梁主退保子城。翌日，率其太子以下，面缚出“降，寻
杀之。虏其男女十馀万人。收其府库珍宝，得宋浑天
仪、梁日晷、铜表、魏相风、乌铜蟠螭跌大玉，径四尺，围
七尺，及诸轝辇法物以献，军无私焉。”立萧察为梁主，
振旅而旋。太祖亲至其第，宴语极欢，赏谨奴婢一千
口，及梁之宝物，并金石丝竹乐一部，别封新野郡公，
邑二千户。谨固辞，太祖不许。又令司乐作《常山公平
梁歌》十首，使工人歌之。谨自以久当权势，位望隆重，
功名既立，愿保优闲，乃上先所乘骏马及所著铠甲
等。太祖识其意，乃曰：“今巨猾未平，公岂得便尔独善。”
遂不受。六官建，拜大司徒。及太祖崩，孝闵帝尚幼，中
山公护虽受顾命，而名位素下，群公各图执政，莫相
率服。护深忧之，密访于谨。谨曰：“夙蒙丞相殊眷，情深
骨肉。今日之事，必以死争之。若对众定策，公必不得
辞让。”明日，群公会议。谨曰：“昔帝室倾危，人图问鼎；丞
相志在匡救，投袂荷戈，故得国祚中兴，群生遂性。今
皇天降祸，奄弃庶寮，嗣子虽幼，而中山公亲则犹子，
兼受顾命，托军国之事，理须归之。”辞色抗厉，众皆悚
动。护曰：“此是家事，素虽庸昧，何敢有辞。”谨既太祖等
夷，护每申礼敬。至是，谨乃趋而言曰：“公若统理军国，
谨等便有所依。”遂再拜。群公迫于谨，亦再拜。因是众

谷浑也，谨遥统其军，授以方略。保定二年，谨以年老，
上表乞骸骨。诏报曰：“昔师尚父年逾九十，召公奭几
将百岁，皆勤王家，自彊不怠。今元恶未除，九州不一，
将以公为舟楫，弘济于艰难，岂容忘二公之雅操，而
有斯请，朕用恧焉。公若更执谦冲，有司宜断。”启。三年
四月，诏曰：“树以元首，主乎教化；率民孝悌，置之仁寿。
是以古先明后，咸若斯典。立三老五更，躬自袒割。朕
以眇身，处兹南面，何敢遗此黄发，不加尊敬。太傅、燕
国公谨，执德淳固，为国元老，馈以乞言，朝野所属，可
为三老，有司具礼，择日以闻。”谨上表固辞，诏答不许。
又赐延年杖。高祖幸太学以食之，三老入门，皇帝迎
拜门屏之间，三老答拜。有司设三老席于中楹，南向。
太师、晋国公护升阶，设几于席。三老升席，南面凭几
而坐，以师道自居。大司马楚国公宁升阶，正舄。皇帝
升阶，立于斧扆之前，西面。有司进馔，皇帝跪设酱豆，
亲自袒割。三老食讫，皇帝又亲跪授爵以酳。有司撤
讫，皇帝北面立而访道。三老乃起，立于席后。皇帝曰：
“猥当天下重任，自惟不才，不知政治之要，公其诲之。”
三老答曰：“木受绳则正，后从谏则圣。自古明王圣主，
皆虚心纳谏，以知得失，天下乃安，唯陛下念之。”又曰：
“为国之本，在乎忠信，是以古人云：‘去食去兵，信不可
失。国家兴废，莫不由之。愿陛下守而勿失’。”又曰：“治国
之道，必须有法。法者，国之纲纪，纲纪不可不正，所正
在于赏罚。若有功必赏，有罪必罚，则有善者日益，为
恶者日止。若有功不赏，有罪不罚，则天下善恶不分，
下民无所措其手足矣。”又曰：“言行者，立身之基，言出
行随，诚宜相顾。愿陛下三思而言，九虑而行，若不思
不虑，必有过失。天子之过，事无大小，如日月之蚀，莫
不知者，愿陛下慎之。”三老言毕，皇帝再拜受之，三老
答拜焉，礼成而出。及晋公护东伐，谨时老病，护以其
宿将旧臣，犹请与同行，询访戎略。军还，赐钟磬一部。
天和二年，又赐安车一乘。寻授雍州牧。三年，薨于位，
年七十六。高祖亲临，诏谯王俭监护丧事，赐缯彩千
段，粟麦五百斛，赠本官，加使持节、太师、雍恒等二十
州诸军事、雍州刺史，谥曰文。及葬，王公已下，咸送出
郊外，配享于太祖庙廷。谨有智谋，善于事上，名位虽
重，愈存谦挹，每朝参往来，不过从两三骑而已。朝廷
凡有军国之务，多与谨决之。谨亦竭其智能，弼谐帝
室。故功臣之中，特见委信，始终若一，人无间言。每教
训诸子，务存静退。加以年齿遐长，礼遇隆重，子孙繁
衍，皆至显达，当时莫与为比焉。子实嗣。实字宾实。少
和厚，年未弱冠，入太祖幕府从征，以功封万年县子，
邑五百户。天和五年，袭爵燕国公，进位柱国。以罪免。
寻复本官，除凉州总管。大象二年，加上柱国，拜大左
辅。隋开皇元年薨，赠司空，谥曰安。子𫖮，大象末，上开
府、吴州总管、新野郡公。𫖮弟仲文，大将军、延寿郡公。
仲文弟象贤，仪同三司，尚高祖女。实弟翼，自有传。翼
弟义，上柱国、潼州总管、建平郡公。义弟礼，上大将军、
赵州刺史、安平郡公。礼弟智，初为开府，以受宣帝旨，
告齐王宪反，遂封齐国公，寻拜柱国、凉州总管、大司
空。智弟绍，上开府、绥州刺史、华阳郡公。绍弟弼，上仪
同、平恩县公。弼弟兰，上仪同、襄阳县公。兰弟旷，上仪
同，赠恒州刺史。